# Kommissorium for arbejdsgruppe vedr. revision af:

# ”Samarbejdsaftale mellem kommuner, almen praksis og Familieambulatoriet i Region Syddanmark omkring gravide med et risikoforbrug af alkohol, rusmidler og/eller vanedannende medicin”

**Baggrund**

# Samarbejdsaftale om gravide med et risikoforbrug af afhængighedsskabende medicin, alkohol og/eller andre rusmidler samt børn op til skolealderen, der i fostertilstanden har været eksponeret for afhængighedsskabende medicin, alkohol og/eller andre rusmidler- i regi af Familieambulatoriet er udarbejdet i 2012.

Formålet med aftalen er at sikre en sammenhængende, koordineret og tværsektoriel indsats af høj kvalitet overfor gravide med et risikoforbrug af afhængighedsskabende medicin, alkohol og/eller andre rusmidler samt børn af disse, som i fostertilstanden har været eksponeret for afhængighedsskabende medicin, alkohol og/eller andre rusmidler.

Samarbejdet med Familieambulatoriet skal forebygge rusmiddelrelaterede medfødte skader og sygdomme hos børn, samt sikre en tidlig og helhedsorienteret indsats overfor familier, hvor moderen har rusmiddelproblemer.

Familieambulatoriet er en regional enhed, som fagligt er forankret ved Odense Universitetshospital, med ligeværdige afdelinger i hhv. Esbjerg, Kolding og Aabenraa. Familieambulatoriet ved de enkelte fødesteder samarbejder med de bopælskommuner, som de gravide og børnene kommer fra.

Det er kommunen, der har kompetencen som myndighed på området. Familieambulatoriet er et supplement til den kommunale indsats over for særligt sårbare gravide og deres børn.

Der er aktuelt lagt op til en proces, hvor det regionalt skal besluttes, om der skal ske en navneændring af tilbuddene for sårbare gravide, hvor navnet ”Familieambulatoriet” fremadrettet anvendes som betegnelse for alle de tilbud, som er rettet mod niveau 4 gravide. Det nuværende ”Familieambulatoriet” vil i så fald blive navngivet ”Familieambulatoriet PLUS.

**Målgruppe**

Målgruppen er en delmængde af niveau 4 gravide, og omfatter følgende:

* gravide med et risikoforbrug (der opfylder inklusionskriterierne) af afhængighedsskabende medicin, alkohol og/eller andre rusmidler eller som er i behandling herfor, og hvor det kommende barn skal tilbydes opfølgende børneundersøgelse.

**Arbejdsgruppens opgaver**

* Den overordnede opgave er at revidere samarbejdsaftalen således, at den afspejler nuværende praksis, retningslinjer og målsætninger.
* Der eksisterer en meget forskellig praksis for udmøntning af aftalen. Det er vigtigt, at en aftale fremadrettet sikrer et ensartet kvalitets- og serviceniveau.
* Det er målsætningen, at SOF'erne og PSOF’erne bruges aktivt til at implementere aftalen således, at der ikke skal laves særskilte aftaler med alle kommunerne.
* Det er arbejdsgruppens opgave at vurdere eventuelle snitflader til den kommende *Samarbejdsaftale vedr. sårbare gravide* og arbejdet med *Afdækning af indsatser til fremme af mental sundhed hos børn og unge i Region Syddanmark*
* Arbejdsgruppen skal udarbejde en implementeringsplan og som en del heraf anbefaling til tidspunktet for og indholdet i en evaluering af aftalen på et senere tidspunkt.

**Organisering**

Arbejdsgruppen nedsættes med henblik på at udarbejde samarbejdsaftalen, som beskrevet i Sundhedsaftalen 2015-2018 og mødes efter behov. Hvis ikke andet bliver aktuelt, ophører arbejdsgruppen efter udarbejdelse af samarbejdsaftalen.

Gruppen er tværsektoriel og nedsættes med både kommunal og regional repræsentation fra hvert SOF-område.

Samarbejdsaftalens kompleksitet forudsætter, at medlemmerne af arbejdsgruppen har indsigt og kompetencer indenfor både det sundhedsfaglige og socialfaglige felt.

Arbejdsgruppen referer til Følgegruppen for behandling og pleje, og på mødet i Det Administrative Kontaktforum (DAK) den 27. januar 2017 blev det, som et led i statusafrapportering for Følgegruppen for behandling og pleje, godkendt at igangsætte arbejdet.

Arbejdsgruppen skal have følgende repræsentanter:

* Fem sygehusrepræsentanter, en fra hver sygehusenhed, samt en til to sygehusrepræsentanter med socialfaglige kompetencer (1 udpeges som medformand for arbejdsgruppen)
* Der skal være repræsentation i gruppen fra Styregruppe for Familieambulatoriet
* Seks kommunale repræsentanter, med repræsentation fra hvert SOF-område, med social- og sundhedsfaglige kompetencer (1 udpeges som medformand for arbejdsgruppen)
* To juridiske repræsentanter, en kommunal og en regional
* En til to praktiserende læger
* En lægefaglig repræsentant fra psykiatrien
* Derudover kan kompetencer fra f.eks. socialstyrelsen indhentes ad hoc
* Sekretariat:
	+ Maja Riber Levinsen, Tværsektorielt Samarbejde, Regionshuset
	+ XX, XX-kommune

**Tidsplan**

|  |  |
| --- | --- |
| Februar 2017 | Kommissorium for arbejdsgruppen godkendes i Følgegruppen for behandling og pleje |
| Andet kvartal 2017 | Arbejdsgruppen nedsættes |
| Tredje og fjerde kvartal 2017 | Arbejdsgruppen udarbejder udkast til samarbejdsaftale samt implementeringsplan. |
| Fjerde kvartal 2017 | Samarbejdsaftalen forelægges for Følgegruppen for Behandling og Pleje den 12. oktober 2017 og godkendes endeligt i Det Administrative Kontaktforum den 23. november 2017. |
| Første kvartal 2018 | Arbejdet med at implementere samarbejdsaftalen sættes i gang via relevante fora, herunder SOF og PSOF. |

**Bilag**

# Samarbejdsaftale mellem kommuner, almen praksis og Familieambulatoriet i Region Syddanmark omkring gravide med et risikoforbrug af alkohol, rusmidler og/eller vanedannende medicin.